ໄຊຊະນະ ຂອງທ່ານ Trump ຢູ່ລັດ Indiana ກົດດັນ ໃຫ້ທ່ານ Cruz ຖອນໂຕ
ທ່ານ Cruz ກ່າວຕໍ່ພວກສະໜັບສະໜຸນວ່າ ເສັ້ນທາງໄປສູ່ໄຊຊະນະ ໄດ້ຮັບການຂັດຂວາງ ແລະຮັບຮູ້ວ່າ ຜູ້ມີສິດປ່ອນບັດ ໄດ້ເລືອກເອົາ ຜູ້ທີ່ເຂົາເຈົ້າມັກ.
ຜູ້ນຳຂອງຄະນະກຳມະການແຫ່ງຊາດຂອງພັກຣີພັບບລີກັນຮ້ອງທ່ານ Donald Trump ວ່າ ເປັນຜູ້ທີ່ເຊື່ອວ່າຈະໄດ້ຮັບການແຕ່ງຕັ້ງໃຫ້ເປັນຜູ້ສະໝັກປະທານາທິບໍດີຂອງພັກຫຼັງຈາກທ່ານໄດ້ຮັບໄຊຊະນະໃນການເລືອກຕັ້ງຂັ້ນຕົ້ນທີ່ລັດ Indiana ໃນວັນອັງຄານວານ ນີ້ ທ່ານ Trump ໄດ້ຊະນະ 53 ເປີເຊັນຂອງຄະແນນສຽງທັງໝົດ ສະມາຊິກສະພາສູງຈາກລັດເທັກຊັສ ທ່ານ Ted Cruz ໄດ້ຮັບ 37 ເປີເຊັນ ແລະຜູ້ປົກຄອງ ລັດໂອຮາຍໂອ ທ່ານ John Kasich ໄດ້ຮັບ 7 ເປີເຊັນ ຫຼັງຈາກບໍ່ສາມາດເອົາຊະນະໃນລັດທີ່ມີຄວາມສຳຄັນຕໍ່ການດຳເນີນຄວາມພະຍາມເພື່ອຍຸຕິທ່ານ Trump ບໍ່ໃຫ້ໄດ້ຮັບພວກຜູ້ຕາງໜ້າພຽງພໍ ເພື່ອໃຫ້ໄດ້ຮັບການແຕ່ງຕັ້ງ ເປັນຜູ້ ສະໝັກປະທານາທິບໍດີຂອງພັກແລ້ວ ທ່ານ Cruz ກໍໄດ້ຖອນໂຕອອກຈາກການແຂ່ງຂັນ ທ່ານກ່າວຕໍ່ພວກສະໜັບສະໜຸນວ່າ ເສັ້ນທາງໄປສູ່ໄຊຊະນະແມ່ນໄດ້ຮັບການຂັດຂວາງ ແລະພວກຜູ້ມີສິດປ່ອນບັດໄດ້ເລືອກເອົາຜູ້ອື່ນ ທ່ານ Trump ເອີ້ນການຊະນະຂອງທ່ານທີ່ລັດ Indiana ວ່າ ເປັນໄຊຊະນະອັນຍິ່ງໃຫຍ່ ທ່ານໄດ້ສະແດງຄວາມດີໃຈ ຕໍ່ທ່ານ Cruz ໂດຍເວົ້າວ່າ ທ່ານ Cruz ແລະຜູ້ສະໝັກຄົນອື່ນໆຂອງພັກຣີພັບບລີກັນຊຶ່ງຄັ້ງນຶ່ງມີຢູ່ເປັນຈຳນວນຫຼວງຫຼາຍນັ້ນ ແມ່ນເປັນຜູ້ແຂ່ງຂັນ ທີ່ສະຫຼາດແລະເກັ່ງກ້າສາມາດ ນອກນັ້ນ ທ່ານ Trump ຍັງໄດ້ຮຽກຮ້ອງໃຫ້ມີຄວາມສາ ມັກຄີກັນພາຍໃນພັກ ທ່ານ Reince Priebus ປະທານຄະນະກຳມະການແຫ່ງຊາດຂອງພັກຣີພັບບລີກັນກໍໄດ້ສະແດງຄວາມເຫັນທີ່ຄ້າຍຄືກັນ ໃນຕອນແລງວັນອັງຄານວານນີ້ ໂດຍກ່າວວ່າ ພັກຣີພັບບລີກັນຕ້ອງໄດ້ສາມັກຄີກັນເພື່ອຈະເອົາຊະນະທ່ານນາງ Hillary Clinton ໃນການເລືອກຕັ້ງທົ່ວໄປໃນເດືອນພະຈິກ ໂຄສົກຂອງທ່ານ Kasich ກ່າວວ່າ ຜູ້ປົກຄອງລັດໂອຮາຍໂອ ຍັງຈະທຳການຕໍ່ສູ້ຕໍ່ໄປ ທີ່ກອງປະຊຸມໃຫຍ່ຂອງພັກ ໃນເດືອນກໍລະກົດ ບ່ອນທີ່ທ່ານຫວັງວ່າ ຈະໄດ້ຖືກແຕ່ງຕັ້ງໃຫ້ເປັນຜູ້ສະໝັກຂອງພັກໃນການປ່ອນບັດລົງຄະແນນສຽງຮອບທີສອງຫຼືທີສາມ ສຳລັບພັກເດໂມແຄຣັດສະມາຊິກສະພາສູງຈາກລັດ Vermont ທ່ານBernie Sanders ໄດ້ເອົາຊະນະ ທ່ານນາງ Clinton ໃນການເລືອກຕັ້ງຂັ້ນຕົ້ນ ທີ່ລັດ Indiana ໂດຍໄດ້ຮັບຄະແນນສຽງ 53 ເປີເຊັນ ເຖິງແມ່ນໄດ້ຮັບໄຊຊະນະກໍຈິງ ແຕ່ທ່ານກໍຍັງມີພວກຜູ້ຕາງໜ້າ ໜ້ອຍກວ່າທ່ານນາງ Clinton ຢ່າງຫຼວງຫຼາຍຢູ່ແລະຕ້ອງໄດ້ຮັບໄຊຊະນະຢ່າງໃຫຍ່ຫຼວງ ໃນກ່ານເລືອກຕັ້ງຂອງລັດຕ່າງໆທີ່ຍັງເຫລືອຢູ່ ຈຶ່ງຈະໄລ່ທັນ